**UPUTA ZA IZRADU**

**GODIŠNJEG PROGRAMA RADA I FINANCIJSKOG PLANA**

Prema odredbama članka 50. Zakona o financiranju političkih aktivnosti, izborne promidžbe i referenduma (Narodne novine 29/19 i 98/19), političke stranke, nezavisni zastupnici i nezavisni vijećnici[[1]](#footnote-1), **dužni su do završetka tekuće godine donijeti** **godišnji program rada i financijski plan za iduću kalendarsku godinu, neovisno o tome vode li dvojno ili jednostavno knjigovodstvo**.

Političke stranke, nezavisni zastupnici i nezavisni vijećnici koji vode dvojno knjigovodstvo dužni su financijski plan za iduću kalendarsku godinu sastaviti u skladu s propisima kojima se uređuje financijsko poslovanje i računovodstvo neprofitnih organizacija.

Nezavisni zastupnici i nezavisni vijećnici dužni su **na početku mandata donijeti i program rada za mandatno razdoblje.**

Prema odredbi članka 52. Zakona o financiranju političkih aktivnosti, izborne promidžbe i referenduma, godišnji program rada i financijski plan (kao i program rada za mandatno razdoblje), također su sastavni dio godišnjih financijskih izvještaja. Prema odredbama istog članka spomenutog Zakona, političke stranke, nezavisni zastupnici i nezavisni vijećnici, dužni su sastavljati financijski izvještaj na način koji je prema propisima o vođenju računovodstva neprofitnih organizacija propisan za neprofitne organizacije koje vode dvojno odnosno jednostavno knjigovodstvo, ovisno o vrijednosti imovine i visini ostvarenih prihoda u godini koja prethodi godini za koju se sastavljanju financijski izvještaji.

U vezi s navedenim, izrada i izvršavanje godišnjeg programa rada i financijskog plana, također je propisana odredbama članka 5. Zakona o financijskom poslovanju i računovodstvu neprofitnih organizacija (Narodne novine 141/14).

Metodologija izrade financijskog plana, izmjena i dopuna te način i uvjeti izvršavanja financijskog plana, kao i način provođenja samoprocjene funkcioniranja sustava financijskog upravljanja i kontrola neprofitne organizacije, propisani su Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija (Narodne novine 119/15).

Politička stranka, nezavisni zastupnik i nezavisni vijećnik **mogu koristiti financijska sredstva** propisana odredbama članka 4. stavaka 1., 2. i 3. Zakona o financiranju političkih aktivnosti, izborne promidžbe i referenduma, odnosno prihode iz državnog proračuna i proračuna jedinica lokalne i područne (regionalne) samouprave (*političke stranke i prihode od imovine u svojem vlasništvu, članarine odnosno članskog doprinosa, izdavačke djelatnosti, dobrovoljnih priloga (donacija), prodaje propagandnog materijala, organiziranja stranačkih manifestacija i drugih zakonom dopuštenih izvora),* **isključivo za ostvarenje ciljeva utvrđenih programom rada i financijskim planom. Zabranjuje se trošenje navedenih financijskih sredstava za osobne potrebe**.

**Financijski plan**

* sastoji se od plana prihoda i rashoda, plana zaduživanja i otplata te obrazloženja financijskog plana, a može sadržavati i plan novčanih tijekova (*obveznici vođenja dvojnog knjigovodstva*); obrazloženje financijskog plana sastoji se od obrazloženja skupina prihoda i rashoda te obrazloženja programa, aktivnosti i projekata koji se planiraju provoditi u godini za koju se donosi financijski plan (*mora sadržavati poveznicu s programom rada i potrebnim sredstvima za njihovu provedbu*);
* sadrži sve vrste prihoda i rashoda koje se planira ostvariti u godini za koju se financijski plan donosi te planirani iznos pojedinog prihoda i rashoda
* priprema se najmanje na razini skupine iz Računskog plana za neprofitne organizacije (*raspored, sadržaj i primjena računa u računskom planu za neprofitno računovodstvo definirani su Pravilnikom o neprofitnom računovodstvu i računskom planu (Narodne novine 1/15, 25/17, 96/18 i 103/18 - ispravak*), a prihodi i rashodi se realno planiraju prema vrstama u skladu s računovodstvenim načelom nastanka događaja
* ako se planira manjak prihoda nad rashodima potrebno je navesti iz kojih se prihoda planira financirati navedena razlika (primjerice: viška prihoda iz ranijeg razdoblja); potrebno je realno planirati prihode i rashode prema vrstama
* u slučaju značajnijih odstupanja tijekom godine, donose se izmjene i dopune financijskog plana po postupku za donošenje financijskog plana (*obvezno se provode u slučaju značajnih odstupanja nastalih prihoda i rashoda u odnosu na planirane, a posebice u slučaju nastanka novih obveza za čije podmirenje sredstva nisu osigurana, odnosno smanjenja prihoda uz čije je ostvarenje vezano podmirenje već nastalih obveza; nije ih potrebno provoditi za manje planirane ili neplanirane obveze za rashode koji se financiraju iz osiguranih sredstava;*)
* za zakonito i pravilno izvršavanje financijskog plana odgovoran je zakonski zastupnik.

**Program rada**

* sadrži ciljeve i planirane aktivnosti koje se trebaju obaviti u godini za koju se donosi
* uz svaku aktivnost potrebno je navesti planirane rashode prema vrstama i iznosima te izvore financiranja, kako bi se omogućilo učinkovitije upravljanje i kontrola nad financijskim sredstvima te stvorili preduvjeti da se sredstva koriste isključivo za ostvarenje ciljeva utvrđenih godišnjim programom rada.

1. *Prema odredbi članka 2. točke 1. i 2. Zakona o financiranju političkih aktivnosti, izborne promidžbe i referenduma, „nezavisni zastupnik“ znači zastupnik izabran s neovisne liste i zastupnik nacionalnih manjina izabran s liste koju su predložili birači ili udruge nacionalnih manjina, a „nezavisni vijećnik“ znači član predstavničkog tijela jedinice lokalne i područne (regionalne) samouprave izabran s liste grupe birača.*  [↑](#footnote-ref-1)